13 ປະເທດໃຫ້ຄໍາໜັ້ນສັນຍາ ຈະອະນຸລັກເສືອໂຄ່ງ
13 ປະເທດເອເຊຍ ລົງນາມໃນຄໍາໝັ້ນສັນຍາ ຈະອະນຸລັກປະຊາກອນເສືອປ່າ
13 ປະເທດໃນເອເຊຍ ຮວມທັງຣັດເຊຍ ຈີນແລະອິນເດຍ ໄດ້ລົງນາມໃນຄໍາໝັ້ນສັນຍາສະບັບນຶ່ງເພື່ອອະນຸລັກປະຊາ ກອນເສືອປ່າ ທີ່ມີຈໍານວນຫລຸດນ້ອຍຖອຍລົງນັບມື້ນັ້ນ ທີ່ນະຄອນ St Petersburg ໃນວັນອັງຄານວານນີ້ ນາຍົກລັດຖະມົນຕີ Vladimir Putin ແຫ່ງຣັດເຊຍ ໄດ້ ເປັນເຈົ້າພາບຕ້ອນຮັບພວກຜູ້ນໍາແລະບັນດາເຈົ້າໜ້າທີ່ ຂັ້ນສູງສຸດຈາກ 12 ລັດຖະບານຂອງປະ ເທດອື່ນໆໃນ ເອເຊຍ ທີ່ໄປຮ່ວມປະຊຸມ International Tiger Forum ເປັນເວລາ 4 ມື້ນັ້ນ ທ່ານພູຕິນກ່າວຕໍ່ກອງປະຊຸມວ່າ ມັນເປັນສິ່ງສໍາຄັນທີ່ຈະ ຕ້ອງອະນຸລັກ ອັນທີ່ທ່ານເອີ້ນວ່າ ສັດທີ່ສະງ່າງາມພວກນີ້ ໄວ້ໃຫ້ຄົນລຸ້ນຕໍ່ໆໄປ ທ່ານພູຕິນ ກ່າວຕື່ມວ່າ ທ່ານຢາກເຫັນຈໍານວນເສືອໂຄ່ງ ເອເຊຍທີ່ອາໄສຢູ່ໃນປ່າ ເພີ່ມຂຶ້ນເປັນສອງເທົ່າພາຍໃນປີ 2022 ຊຶ່ງທ່ານເອີ້ນເປົ້າໝາຍດັ່ງກ່າວນີ້ວ່າ ຍາກແຕ່ກໍ ສາມາດບັນລຸໄດ້ ນອກນີ້ ນາຍົກລັດຖະມົນຕີຣັດເຊຍ ຍັງຮຽກຮ້ອງຂໍການຊ່ອຍເຫລືອດ້ານການເງິນໃຫ້ແກ່ພວກປະເທດກໍາລັງພັດທະນາ ທີ່ດໍາເນີນການເພື່ອອະນຸລັກເສືອໄວ້ນັ້ນ ນາຍົກລັດຖະມຸນຕີຈີນ ທ່ານເຫວິ້ນເຈຍບາວ ກ່າວຕໍ່ກອງປະຊຸມນີ້ວ່າ ເພື່ອໃຫ້ຄວາມ ພະຍາຍາມທີ່ວ່ານີ້ບັນລຸຜົນ ກໍມີຄວາມຈໍາເປັນທີ່ຈະສົ່ງເສີມການປາບປາມຂອງນາໆ ຊາດ ຕໍ່ພວກລັກລອບຍິງເສືອແລະການລັກລອບຄ້າຂາຍຊີ້ນສ່ວນຂອງເສືອຢູ່ໃນໂລກ ບັນດານັກຊ່ຽວຊານດ້ານສັດປ່າກ່າວວ່າ ຈໍານວນເສືອປ່າໄດ້ລົດລົງຢ່າງຫລວງຫລາຍ ຈາກ 100 ພັນໂຕ ເມື່ອນຶ່ງສັດຕະວັດກ່ອນ ມາເປັນປະມານ 3200 ໂຕໃນປັດຈຸບັນ ນອກຈາກຣັດເຊຍແລະຈີນແລ້ວ ອີກ 11 ປະເທດທີ່ເຂົ້າຮ່ວມໃນກອງປະຊຸມທີ່ນະ ຄອນ St Petersburg ກໍມີ ສປປ ລາວ, Bangladesh, Bhutan, ມຽນມາ, ກໍາປູເຈຍ, ອິນເດຍ,ອິນໂດເນເຊຍ, ມາເລເຊຍ, ເນປານ, ໄທ ແລະຫວຽດນາມ